Amnesty International ne uzmiče od svojih kritika SAD-a
"Mi pokušavamo isti, univerzalni kriterij, primijeniti na svaku zemlju", kazao je William Schultz, direktora američkog ogranka Amnesty 
Amnesty International, međunarodna organizacija koja se bori za zaštitu ljudskih prava, ne odstupa od svojih oštrih kritika na račun Sjedinjenih Država. Kritike se odnose na postupanje prema zatvorenicima u bazi Guantanamo, koji se sumnjiče za terorizam, a mahom su bili zarobljeni u Afganistanu. Na kritike Amnesty Internationala prošli su tjedan odgovorili predsjednik Bush i ministar obrane Donald Rumsfeld. Jučer je na američkoj televiziji stajalište Amnesty Internationala objasnio jedan njezin visoki dužnosnik, a ocjene Amnestyja su prokomentirala i dva američka senatora. Amnesty International je kritizirao činjenicu što se pritvor za zarobljene odužio na više godina, bez pokretanja sudskog postupka. Također se kritizira i – kako navodi Amnesty International – konstantno korištenje torture i drugih oblika zlostavljanja zatočenika u Guantanamu. Amnesty International išao je u kritici toliko daleko da je Guantanamo usporedio sa sovjetskim gulagom. Ministar obrane Rumsfeld ovu je usporedbu nazvao «odioznom». Direktor američkog ogranka Amnesty International William Schultz priznao je je jučer u televizijskom intervjuu na mreži Fox da američki vojni objekti u kojima se nalaze osumnjičenici za terorizam «nisu koncentracijski logori». No, ti objekti ipak ne funkcioniraju u skladu s međunarodnim standardima - rekao je William Schultz. "U tim se objektima zatvorenici ne izgladnjuju. Ne podvrgava ih se prisilnom radu. Međutim, postoje neke sličnosti. Naime, Sjedinjene Države širom svijeta održavaju svojevrsni arhipelag takvih zatvora. Mnogi od njih su tajne ustanove, u kojima ljudi naprosto nestaju. Drži ih se u izolaciji, ne zna se kada će biti pušteni na slobodu, ne mogu komunicirati s odvjetnikom. U nekim slučajevima, znamo da su zatočenici bili maltretirani, zlostavljani, mučeni i ubijeni." Predsjednik Bush je prošli tjedan reagirao na kritike iz izvješća Amnesty Inetrnationala ovim riječima: "Svjestan sam tog izvješća. Mislim da se radi o apsurdnim tvrdnjama. Sjedinjene Države promoviraju slobodu širom svijeta. Kada se optuže naši građani, onda se optužbe u potpunosti istraže, na vrlo transparentan način. Čini mi se da je Amnesty International temeljio svoje izvješće na tvrdnjama ljudi koji su pušteni iz tih zatvora – ljudi koji mrze Ameriku i koji su spremni da o njoj kažu nešto što nije istina." Republikanski senator Mitch O'Connell rekao je jučer u intervjuu za CNN da su slučajevi zlostavljanja zatočenika od strane američkih stražara i istražitelja – iznimke, a ne pravilo. "U bilo kojoj zemlji, vrlo je teško imati idealni zatvor... No, mislim da naša zemlja to čini bolje nego bilo koja druga zemlja." Međutim, demokratski senator Christopher Dodd zalaže se za organiziranje javnih svjedočenja, kako bi se istražile tvrdnje o mučenju zatočenika u objektima američke vojske. William Schultz, čelnik američkog ogranka Amnesty Internationala naglasio je da njegova organizacija «nije anti-američki orjentirana.» "Važno je istaknuti da Amnesty International nije slijepo koncentriran samo na kritiku Amerike, niti neke druge zemlje – recimo Kine ili Kube. Mi pokušavamo isti, univerzalni kriterij, primijeniti na svaku zemlju. Jedino nas to zanima." William Schultz je podsjetio da su predsjednik Bush i drugi vladini dužnosnici u prošlosti često citirali informacije iz godišnjih izvješća Amnesty Internationala, kada su se one odnosile na kritiku drugih zemalja, poput Saddamova Iraka. (db)